顧全武攻蘇州，城中及援兵食皆盡。甲申，淮南所署蘇州刺史台濛棄城走，援兵亦遁。全武克蘇州，追敗周本等於望亭。獨秦裴守崑山不下，全武帥萬餘人攻之。裴屢出戰，使病者被甲執矛，壯者彀弓弩，全武每為之卻。全武檄裴令降。全武嘗為僧，裴封函納款，全武喜，召諸將發函，乃佛經一卷，全武大慚，曰：「裴不憂死，何暇戲予！」益兵攻城，引水灌之，城壞，食盡，裴乃降。錢鏐設千人饌以待之，及出，羸兵不滿百人。鏐怒曰：「單弱如此，何敢久為旅拒！」對曰：「裴義不負楊公，今力屈而降耳，非心降也。」鏐善其言。顧全武亦勸鏐宥之，鏐從之。時人稱全武長者。
李克用之平王行瑜也，李罕之求邠寧於克用。克用曰：「行瑜恃功邀君，故吾與公討而誅之。昨破賊之日，吾首奏趣蘇文建赴鎮。今才達天聽，遽復二三，朝野之論，必喧然謂吾輩復如行瑜所為也。吾與公情如同體，固無所愛，俟還鎮，當更為公論功賞所為也。吾與公情如同體，固無所愛，俟還鎮，當更為公論功賞耳。」罕之不悅而退，私於蓋寓曰：「罕之自河陽失守，依託大庇，歲月已深。比來衰老，倦於軍旅，若蒙吾王與太傅哀愍，賜一小鎮，使數年之間休兵養疾，然後歸老閭閻，倖免。」寓為之言，克用不應。每籓鎮缺，議不及罕之，罕之甚鬱鬱。寓恐其有它志，亟為之言，克用曰：「吾於罕之豈愛一鎮，但罕之，鷹也，饑則為用，飽則背飛。」及志勤薨，旬日無帥，罕之擅引澤州兵夜入潞州，據之，以狀白克用，曰：「薛鐵山死，州民無主，慮不逞者為變，故罕之專命鎮撫，取王裁旨。」克用怒，遣人讓之。罕之遂遣其子顥請降於朱全忠，執河東將馬溉等及沁州刺史傅瑤送汴州。克用遣李嗣昭將兵討之，嗣昭先取澤州，收罕之家屬送晉陽。楊行密遣成及等歸兩浙以易魏約等，錢鏐許之。
此頁面最後編輯於 2016年12月4日 (星期日) 11:11。